În primul interviu oferit presei din România după victoria de la TAS, Simona Halep a vorbit despre provocările cu care s-a confruntat după testarea pozitivă la evaluarea anti-doping. Anul 2023 a fost cel mai greu din viața ei. "Linişte totală, s-a stins ceva în mine", s-a exprimat sportiva.
2023 a fost un an foarte greu pentru Simona Halep, sportiva mărturisind în primul interviu oferit presei din România după victoria de la TAS că a reprimat foarte multe emoții în tumultul declanșat ca urmare a testării sale pozitive anti-doping din anul precedent.
Simona Halep s-a simțit "violată", potrivit spuselor sale, fiindcă știa de la început că nu a făcut nimic greșit. A respectat dintotdeauna tenisul, iar sentimentele sale, dedicarea sa și conexiunea pe care a simțit-o cu acest sport de-a lungul timpului nu i-ar fi permis să se dopeze.
"Eram în Constanţa când am primit decizia de 4 ani (de suspendare – n.r.). A fost linişte totală, nu aveam ce să ne spunem. S-a stins ceva în mine, nu vedeam lumina de la capătul tunelului. A fost foarte dureros", a declarat Simona Halep, în emisiunea lui Mihai Gâdea.
Sportiva a mărturisit că, pentru o perioadă, a crezut că totul s-a terminat. A fost cel mai dur test al vieții sale, mai ales în circumstanțele în care știa foarte bine care era adevărul. Simțea însă, că nu îl poate demonstra din cauza sistemului care nu părea dispus să facă lumină în cazul său.
Simona Halep a explicat la Antena 3 CNN că, împreună cu părinții și susținătorii săi, a luptat până la capăt pentru a-și dovedi nevinovăția. În octombrie 2022, a format o echipă de avocați și a început să caute dovezi pentru orice. Inclusiv filmări din toate locurile în care a fost.
Jucătoarea de tenis nu a crezut că cineva i-ar fi putut face rău. Totuși, a căutat pentru tot o dovadă… fără a găsi nimic. Credea, potrivit spuselor sale, că cineva i-a pus în pahar ceva. A trimis, apoi, la testare tot ceea ce își administrase în ultimele săptămâni. Așa a ajuns să afle, de fapt, adevărul.
După ce a bătut palma cu echipa lui Patrick Mouratoglou, românca și-a pus toată încrederea în membrii săi. A hotărât să schimbe unele suplimente, fiindcă prezentau o cantitate mult prea mare de zahăr. A întrebat în mod repetat dacă noile suplimente au fost testate, echipa asigurând-o că da.
Simona Halep a dezvăluit că nu a crezut vreodată că i se poate face o astfel de nedreptate – niciun sportiv nu merge la laborator să testeze ce îi administrează echipa. Sportiva a precizat că scandalul a fost declanșat din cauza neglijenței echipei sale și a ghinionului ei.
"Echipa mea trebuia să verifice… A fost o greşeală din partea mea că nu am insistat. El (Patrick Mouratoglou – n.r.) şi-a asumat, tot din octombrie 2022, ce s-a întâmplat. A semnat un act şi a recunoscut ca mi-a recomandat aceste medicamente. Totul a fost clar. (…)
Singura chestie pe care o am de reproşat e că se puteau face lucrurile mai bine. Dar în viaţă trebuie să iertăm. L-am iertat. Nu pot uita, dar lucrez la aceasta traumă", a spus ea.
Fostul număr 1 mondial în tenis a dezvăluit că în timpul procesului de la Laussane a înțeles ce s-a întâmplat, de fapt, cu sângele său, trăind un real șoc. Proba din București a fost testată în timp ce mostra de sânge a fost ținută timp de două ore la temperaturi greșite.
De altfel, Simona Halep a precizat că laboratorul la care se testase proba a fost închis ani de zile, din cauza unor erori foarte mari. Cariera îi putea fi distrusă prin neglijenţă, după cum a spus sportiva, declarându-se foarte dezamăgită de sistemul în cauză:
"M-am simțit trădată, nu se poate întâmpla așa ceva la un asemenea nivel".
În interviu pe care i l-a oferit lui Mihai Gâdea, Simona Halep a vorbit și despre cea mai mare bucurie trăită în cariera de tenismenă, anume momentul în care a câștigat Grand Slam:
"Am spus mereu că, dacă eşti numărul 1 fără Grand Slam, nu eşti cu adevărat numărul 1. Am plâns, am suferit vreo 3 luni după ce am pierdut meciul cu Ostapenko, în 2017. Lucram cu Darren atunci. Mi-am zis că îl voi câştiga pe următorul".
Jucătoarea de tenis din Constanța a fost provocată de Mihai Gâdea să explice, pe înțelesul copiilor, cât de greu este să construiești o carieră în tenis. Sportiva a explicat că, pentru a atinge o astfel de performanță, este nevoie să renunți și la copilărie, și la adolescenţă.
"Dar dacă ai pasiune, nu ţi se pare atât de greu. Nu am perceput ca un sacrificiu tot ce am făcut. Am respectat tenisul, nici nu voiam să merg în oraş, să pierd nopţile de frică să nu dăuneze", a adăugat Simona Halep.
De altfel, părinții săi i-au fost mereu alături, fără să o forțeze să facă ceva. Asta pentru că știau, de la bun început, că este o persoană emotivă și că nu poate performa la nivel înalt dacă, de exemplu, se țipă la ea sau dacă i se vorbește urât.
În altă ordine de idei, amintim că Simona Halep a anunțat joi, 7 martie 2024, că revine pe teren, după ce TAS i-a redus considerabil suspendarea pe care a primit-o în scandalul de dopaj de la 4 ani la nu mai mult de 9 luni de zile.
Tenismena va participa la WTA Miami, unde a primit un wildcard din partea organizatorilor. Miami Open este un turneu din categoria WTA 1000 și se va desfășura în perioada 19-31 martie.